hasábok

Dokumentumunk szövegét az újságokból ismert formátumhoz hasonlóan hasábokba tördelhetjük.

A hasábok szakaszformátumként alkalmazhatók. Ezt a formátumot tetszőleges terjedelmű szövegrészre – akár az egész dokumentumra – vonatkozóan beállíthatjuk.

Adjuk ki a Formátum menü Hasábok parancsát.

A megjelenő párbeszéd panel Típus csoportjában előre beállított formátumok közül választhatunk, vagy a további beállítások segítségével egyéni hasábformátumot alakíthatunk ki.

A Hasábok száma rovatban tetszőleges értéket állíthatunk be. A hasábok maximális száma a lapmérettől, valamint a jobb és bal oldali margók szélességétől függ.

A Hasábok szélessége és térköze csoportban a Szélesség és Térköz rovatok segítségével a hasábok szélességét és a hasábok közötti távolságot állíthatjuk be. Az Azonos hasábszélesség jelölőnégyzet bekapcsolt állapota esetén csak egy Szélesség és Térköz rovat módosítható, minden hasáb az itt beállított értékeket veszi fel. Az Azonos hasábszélesség jelölőnégyzet kikapcsolása esetén minden hasáb szélessége, valamint a köztük lévő távolság egyenként meghatározható.

A Választóvonal jelölőnégyzet bekapcsolásával a hasábok közé elválasztó vonalat húzhatunk.

A Hatókör legördülő listában meghatározhatjuk, hogy a beállított formátumok a dokumentum mely részére vonatkozzanak. Ebben a listában az aktuális helyzettől függően eltérő választási lehetőségeink lehetnek.

A lehetséges hatóköröket az alábbi táblázat tartalmazza.

Hatókör

Jelentés

Teljes dokumentum

Ez a lehetőség minden esetben használható. Választása esetén a beállított formátumok a teljes dokumentumra vonatkoznak.

Az aktuális ponttól*

Ezt a lehetőséget csak akkor használhatjuk, ha nincs kijelölt szöveg a dokumentumban. Választása esetén a formátumok a kurzor pozíciójától a dokumentum végéig beállításra kerülnek.

Aktuális szakasz

Ezt a lehetőséget csak akkor használhatjuk, ha nincs kijelölt szöveg a dokumentumban. Választása esetén a beállított formátumok csak az aktuális szakaszra vonatkoznak.

Kijelölt szöveg*

Ezt a lehetőséget csak akkor használhatjuk, ha a menübe való belépés előtt kijelöltünk egy szövegrészt a dokumentumban. Választása esetén a beállított formátumok a kijelölt szövegrészre vonatkoznak.

Kijelölt szakaszok

Ezt a lehetőséget csak akkor használhatjuk, ha a dokumentumban szakaszok vannak, és a menübe való belépés előtt kijelöltünk egy szövegrészt. Választása esetén a beállított formátumok minden szakaszra vonatkoznak, amelynek bármely része kijelölésre került.

*Ezek alkalmazása esetén új szakasz keletkezik a dokumentumban.

A szakaszok végét Szakasztörés jellel jelzi a Word.

TIPP

A Szakasztörés jelek legjobban a Normál nézetben láthatók.

Egy szakasztörés törléséhez jelöljük ki a Szakasztörés jelet vagy álljunk a szövegkurzorral közvetlenül elé, majd üssük le a DELETE billentyűt. Ebben az esetben a szakaszok összeolvadnak, és az így kialakult szakasz a második szakasz formátumait veszi fel.

A hasábok számát a Szokásos eszköztár Oszlopok gombja segítségével is beállíthatjuk. Kattintsunk az Oszlopok gombra, majd a megjelenő táblázatban az egér húzásával jelöljünk ki annyi elemet, ahány hasábot a szövegben használni szeretnénk.

hasábOK KÉZI TÖRDELÉSE

Előfordulhat, hogy a hasábok tördelését módosítani szeretnénk, például úgy, hogy egy szövegrész új hasáb tetején kezdődjön. Ehhez kézi hasábtörést kell beszúrnunk a dokumentumba.

Álljunk a szövegkurzorral a kiválasztott szövegrész elé és üssük le a CTRL+SHIFT+ENTER billentyűket. A kurzor helyén megjelenik a Hasábtörés jel, a követő szövegrész a következő hasáb tetejére kerül.

Hasábtörést a Beszúrás menü Töréspont parancsával is beszúrhatunk.

SZAKASZTÖRÉS KÉZI BESZÚRÁSA

A dokumentum hasábformátumok beállítása nélkül is szakaszokra bontható. Álljunk a dokumentumban arra a pontra, ahol egy szakasztörést szeretnénk létrehozni, és adjuk ki a Beszúrás menü Töréspont parancsát.

A megjelenő párbeszéd panel Szakasztörés csoportjában válasszuk ki az új szakasz kezdőpontját. Az alábbi táblázat szerint választhatunk:

Kezdőpont

Hatás

Folyamatosan

A töréspont előtti és utáni szövegrész egy oldalon, folytatólagosan jelenik meg.

Új oldalra

A töréspont utáni szövegrész mindig új oldalon kezdődik.

Páros oldalra

A töréspont utáni szövegrész mindig a következő páros oldalon kezdődik. A Word szükség szerint kihagy egy üres oldalt.

Páratlan oldalra

A töréspont utáni szövegrész mindig a következő páratlan oldalon kezdődik. A Word szükség szerint kihagy egy üres oldalt.

SZAKASZ KEZDŐPONTJÁNAK MÓDOSÍTÁSA

Egy létező, azaz az aktuális vagy az összes szakasz kezdőpontját módosíthatjuk a Fájl menü Oldalbeállítás parancsának használatakor megjelenő párbeszéd panel Elrendezés fülén található Kezdőpont legördülő lista segítségével.

A szakaszok formátumozásának érvényesülését a Hatókör listában szabályozhatjuk.